བོད་ནང་གི་སྲོལ་རྒྱུན་གཞས་སྣ་འཁྲབ་སྟོན་བྱས་པ་ཁག་ལ་རྒྱ་ནག་གི་ཤུགས་རྐྱེན་ཐེབས་པ་ཧ་ཅང་མང་བ་དང་།ལྷག་པར་དུ་རྒྱ་གཞུང་གིས་གོ་སྒྲིག་བྱས་པའི་འཁྲབ་སྟོན་གྱི་སྡིངས་ཆ་ཁག་ཏུ་ལུས་ཀྱི་སྟངས་སྟབས་དང་།གདོང་གི་རྣམ་འགྱུར།རོལ་དབྱངས་སོགས་ཚང་མ་རྒྱ་ནག་གི་རིག་གནས་ཀྱི་ཤན་ཤུགས་ཆེན་པོ་ཐེབས་བཅུག་ཡོད་པ་ནི།རྒྱ་དམར་དྲག་པོའི་གཞུང་གི་རིག་གནས་བཙན་རྒྱལ་རིང་ལུགས་ཀྱི་ཤུགས་རྐྱེན་ལ་བརྟེན་ནས་བྱུང་བ་རེད།དེ་བཞིན་སྤྱི་ཚོགས་ནང་གི་འཁྲབ་སྟོན་ཁག་ལའང་ཤུགས་རྐྱེན་དེ་རང་བཞིན་གྱིས་ཐེབས་ཡོད་ལ།འདས་པའི་མི་ལོ་དྲུག་ཅུའི་རིང་གི་བཙན་གནོན་དང་དེའི་ཁོར་ཡུག་གི་དབང་གིས།མི་རབས་གསར་པའི་བསམ་བློའི་ནང་བོད་ཀྱི་རིག་གནས་ཞེས་པ་དེ་ལྟ་བུ་ཡིན་པར་ངོས་འཛིན་བྱེད་བཞིན་མེད་དམ་སྙམ།རིག་རྩལ་འཁྲབ་སྟོན་ཞེས་པ་དེ་ཕྱིའི་གཟུགས་པོའི་རྣམ་འགྱུར་གཙོ་བོར་འཛིན་དགོས་པ་ཞིག་ཡིན་ནའང་།རྣམ་འགྱུར་དང་སྟངས་སྟབས་དེ་ཚོ་ཐུན་མོང་མ་ཡིན་པའི་རིག་གནས་ཀྱི་རྒྱབ་ལྗོངས་དང་ནང་གི་བསམ་བློའམ་རིག་པའི་རྩལ་ལ་བརྟེན་ནས་ཡོང་གི་ཡོད་པ་རེད།